Banca Națională a Moldovei a devenit membră a Asociației Internaționale a Supraveghetorilor în Asigurări, structură din care fac parte Fondul Monetar Internațional, Banca Mondială, Comisia Europeană, Organizația pentru Cooperare și Dezvoltare Economică, precum și autorități de supraveghere a sectorului de asigurări din alte jurisdicții.
„Este un pas semnificativ în consolidarea capacităților de supraveghere a sectorului de asigurări în demersul de dezvoltare a unei piețe echitabile, sigure și stabile în Republica Moldova. Apartenența la IAIS va permite Băncii Naționale să beneficieze de experiență internațională în domeniul supravegherii asigurărilor și să-și extindă expertiza de supraveghere prin preluarea celor mai bune practici”, arată BNM într-un comunicat de presă.
IAIS este o organizație non-profit formată din autorități de supraveghere și reglementare a asigurărilor, care promovează supravegherea eficientă și consecventă la nivel global a industriei asigurărilor. Aceasta reunește membri din peste 200 de jurisdicții, acoperind peste 97% din piața globală a asigurărilor.